KIRJALLINEN KYSYMYS E-0716/01

esittäjä(t): Daniel Varela Suanzes-Carpegna (PPE-DE) komissiolle

(8. maaliskuuta 2001)

Aihe: Kalatalouden ja merentutkimuksen jättäminen pois kuudennesta tutkimuksen ja teknologisen kehittämisen puiteohjelmasta

Kalatalous ja merentutkimus ovat aloja, joilla tarvitaan erittäin paljon varoja investointeihin tutkimukseen ja teknologiseen kehittämiseen. Tutkimuksella ja teknologisella kehittämisellä myötävaikutetaan erityisesti kalatalouden ja vesiviljelyn tieteellisen tutkimuksen lisääntymiseen. Kalavesiä on vähän ja uusien pyyntialueiden tutkimusta on välttämättä jatkettava tällä alalla, josta monet työpaikat ovat riippuvaisia EU:n syrjäisillä merialueilla. Nämä alueet ovat puolestaan vahvasti riippuvaisia kalataloudesta, jolla on strateginen osa tulevaisuuden elintarviketurvassa.

Vaikka kalatalous ja merentutkimus sisältyivät viidenteen tutkimuksen ja teknologisen kehittämisen puiteohjelmaan (1998-2002), saamieni tietojen mukaan Euroopan komissio on jättänyt ne kokonaan tai osittain pois ehdotuksesta päätökseksi kuudennesta tutkimuksen ja teknologisen kehittämisen puiteohjelmasta (2002-2006). Ehdotuksen lopullista versiota esitetään pian komission jäsenten hyväksyttäväksi.

Voisiko komissio vahvistaa yllä mainitun poisjättämisen ja ilmoittaa tarvittaessa siihen johtaneet syyt?

Jos tätä alaa ei lopulta jätetä pois puiteohjelmasta tai jos se jätetään pois vain osittain, voisiko komissio ilmoittaa, miten se sisällytetään kuudenteen tutkimuksen ja teknologisen kehittämisen puiteohjelmaan (2002-2006) ja mitkä ovat tälle alalle suunnitellut talousarviomäärärahat?

Voiko komissio eritellä jäsenvaltioittain kalataloutta ja merentutkimusta koskevat hankkeet, investoinnit ja rahoituksen, jotka on toteutettu tähän päivään mennessä viidennessä tutkimuksen ja teknologisen kehittämisen puiteohjelmassa (1998-2002)?

Philippe Busquinin komission puolesta antama vastaus

(3. toukokuuta 2001)

Kalataloutta ja merentutkimusta ei ole jätetty pois kuudennesta tutkimuksen ja teknologisen kehittämisen puiteohjelmasta 2002-2006.

Koska kalatalouden tutkimus on yhteisön politiikan täytäntöönpanon kannalta välttämätöntä toimintaa, sille voidaan myöntää erityistukea ohjelmaan Unionin tieteellisten ja teknologisten tarpeiden ennakointi liittyvien toimien yhteydessä.

Kyseisten toimien täytäntöönpanoa koskevat päätökset on tarkoitus tehdä vuosittain sekä yksittäisten aihealueiden että toimien toteuttamiseen myönnettävien määrärahojen osalta; valinnat tehdään sisäisten käyttäjäryhmän tekemän arviointityön perusteella ja seuraamalla tieteen ja teollisuuden korkean tason asiantuntijoista muodostetun riippumattoman neuvoa-antavan ryhmän kantaa.

Puiteohjelman tämän osa-alueen toteuttamiseksi ehdotetun menettelyn vuoksi eri alojen tutkimusta varten myönnettäviä määrärahoja ei voida vahvistaa ennakolta.

Eräät kalastuksen ja vesiviljelyalan tutkimuksen osa-alueet kuuluvat painopistealueen Elintarvikkeiden turvallisuus ja terveysriskit yhteydessä toteutettavien toimien joukkoon.

Merentutkimuksen alan toimet kuuluvat painopistealueeseen Kestävä kehitys ja globaalimuutos.

Kummankaan edellä mainitun painopistealueen osalta ei voida määritellä ennalta tarkasti kalatalouden ja kalantutkimuksen alalla toteutettavien toimien rahamääräistä arvoa, jonka yhtenä määräytymisperusteena on vastaanotettujen ehdotusten laatu.

Nykyiseen puiteohjelmaan 1998-2000 tähän mennessä hyväksyttyjen kalatalouden ja merentutkimuksen alojen tutkimushankkeiden luettelo sekä niiden jäsenvaltiokohtaista jakautumista kuvaavat taulukot toimitetaan suoraan parlamentin jäsenelle ja parlamentin pääsihteeristölle.